b'\n_START_ARTICLE_\nAntoine Thomas\n_START_SECTION_\nVida\n_START_PARAGRAPH_\nThomas va cr\xc3\xa9ixer en una zona de parla occitana i f\xc3\xa9u estudis a l\'\xc3\x89cole des Chartes on va graduar-se el 1879 com a primer estudiant de la seva promoci\xc3\xb3 amb una tesi de tema hist\xc3\xb2ric sobre Les \xc3\x89tats g\xc3\xa9n\xc3\xa9raux sous Charles VII. Etude chronologique d\'apr\xc3\xa8s des documents in\xc3\xa9dits (Par\xc3\xads 1878). Despr\xc3\xa9s feu estudis durant dos anys a Roma que li van servir per preparar la tesi de doctorat i tamb\xc3\xa9 viatj\xc3\xa0 a la Biblioteca Marciana de Ven\xc3\xa8cia on prepar\xc3\xa0 els estudis que publicaria despr\xc3\xa9s sobre la can\xc3\xa7\xc3\xb3 de gesta francoitaliana l\'Entr\xc3\xa9e d\'Espagne. El 1884 es va doctorar a la Sorbona amb dues tesis dirigides per Paul Meyer: Francesco da Barberino et la litt\xc3\xa9rature proven\xc3\xa7ale en Italie au moyen \xc3\xa2ge i De Joannis de Monsterolio vita et operibus, sive de Romanarum litterarum studio apud Gallos instaurato Carolo VI regnante._NEWLINE_De 1882 a 1889 va ser professor a la Universitat de Tolosa de "Llengua i literatura del sud de Fran\xc3\xa7a" (= occit\xc3\xa0), on el succe\xc3\xad Alfred Jeanroy i despr\xc3\xa9s, de 1889 a 1933, va ser professor de Filologia rom\xc3\xa0nica i literatura medieval a la Sorbona com a successor d\'Ars\xc3\xa8ne Darmesteter. Al mateix temps fou professor a l\'\xc3\x89cole pratique des hautes \xc3\xa9tudes de 1895 a 1910._NEWLINE_Thomas treball\xc3\xa0 en l\'edici\xc3\xb3 de textos medievals (occitans i francesos) i tamb\xc3\xa9 en l\'etimologia. En aquest camp \xc3\xa9s sobretot conegut com a coautor del Dictionnaire g\xc3\xa9n\xc3\xa9ral de la langue fran\xc3\xa7aise du commencement du XVIIe si\xc3\xa8cle jusqu\'\xc3\xa0 nos jours, on reprengu\xc3\xa9 el lloc de Darmesteter, que havia mort el 1888, i complet\xc3\xa0 la part etimol\xc3\xb2gico-hist\xc3\xb2rica del diccionari._NEWLINE_Fou editor de la revista Annales du Midi. Revue arch\xc3\xa9ologique, historique et philologique de la France m\xc3\xa9ridionale i tamb\xc3\xa9 fou fundador de la col\xc2\xb7lecci\xc3\xb3 Biblioth\xc3\xa8que m\xc3\xa9ridionale, on public\xc3\xa0 l\'obra de Bertran de Born. Tamb\xc3\xa9 en aquesta revista don\xc3\xa0 a con\xc3\xa8ixer les Homilies de Tortosa._NEWLINE_El 1905 va ser nomenat membre de l\'Acad\xc3\xa9mie des inscriptions et belles-lettres.'